B. abbas Sancti-Petri, M. decanus, B. archidiaconus, D. thesaurarius, R. cantor, et E. sacrista Autissiodorensis: omnibus presentes litteras inspecturis, salutem in Domino. Notum facio universis, quod cum Bonaventura civis Senensis, et Villanus civis Lucensis, pro burgensibus gererent se reverendi patris Autissiodorensis episcopi, et ex parte ipsius se advocarent, et ipsi per nobilem virum G. comitem Nivernensem, Forensem, sive per ejus ballivos capti fuissent, et res eorumdem pro quibus non restitutis eidem D. episcopo, ut debebant quamvis eos peteret sibi reddi prout debebat in civitate Autissiodorensi, positum fuit interdictum. Tandem nobis presentibus et videntibus qui ad hoc audiendum fuimus vocati, de voluntate et consensu expresso dictorum civium, non detentorum sed liberorum, taliter ordinatum fuit, bonis viris mediantibus, quod quidem comes promisit dictis civibus se redditurum ad instantem quindenam Nativitatis B. Marie Virginis ducentas et viginti libras Autissiodorensis monete; et pro his adimplendis constituerunt se plegios de....... ejusdem comitis erga predictos cives, Ursus vicarius Autissiodorensis, et Colinus de Castellione miles, fide data corporali, promittentes quod infra octo dies post quindenam predictam elapsam, satisfacient dictis civibus in pecunia numerata, vel in pignoribus sufficientibus de predicte pecunie quantitate, nisi per dictum comitem eis infra dictam quindenam fuerit satisfactum. De aliis vero rebus quas dicti cives ultra dictam summam ducentarum et XX librarum dicunt sibi ablatas fuisse a gentibus comitis, voluit et concessit idem comes et cives predicti, quod D. episcopus et Colinus de Castellione miles inquirunt bona fide veritatem, et infra octavam S. Remigii dictum negotium terminent, et hoc ipsum idem Colinus miles per sacramentum suum, nobis presentibus et videntibus, prestitit se una cum dicto episcopo bona fide facturum, et comes ad omnia solvenda que idem episcopus et predictus Colinus dixerint comitem restituere debere predictis civibus, per patentes litteras suas se restituere obligavit. Promisit et quod omnes illos quos sibi, vel mandato suo nominaverint dicti cives, qui in sua fuerint potestate jurare faciet coram dictis D. episcopo et Colino pro posse suo, et bona fide quod manifestabunt et reddent quecumque habent vel habuerint de bonis civium predictorum, et si quos alios sciunt vel scient aliquid de bonis predictorum civium habere vel habuisse, dictis D. episcopo et Colino per sacramentum suum revelabunt. Assecutavit et dictus comes cives predictos, quandiu predicta assignatio durabit, et quandiu de querela quam habet inter eos, super eo quod dicit, quod dicti cives erant burgenses sui Autissiod. ea die qua capti fuissent, coram D. episcopo stabunt juri. Hec autem omnia predicta promisit dictus comes se observare, et bona fide adimplere et facere adimplere, fide in animam suam de mandato suo a Petro de Cortis milite prestita. Voluit etiam et concessit, quod si in aliquo de predictis deficeret, vel non possent dictam inquisitionem facere et terminare, tam comes, quam predicti cives, dederunt dictis episcopo et Colino potestatem prorogandi terminum inquisitionis usque ad quindenam octavarum beati Remigii. Quod si nec tunc, quod absit, per predictos D. episcopum et Colinum dicta inquisitio fuerit terminata, jus tamen comitis, aut dictorum civium salvum remanebit cuilibet eorum. Hiis omnibus adimpletis, quittaverunt dicti cives super predictis omnibus eundem comitem et omnes qui interfuerunt captioni predicte, vel fieri mandaverunt. Actum anno Domini, M. CC. XXX, in crastino beati Laurentii.